CELEX: 62016TN0295
Language: et
Date: 2016-06-06 00:00:00
Title: Kohtuasi T-295/16: 6. juunil 2016 esitatud hagi – SymbioPharm versus Euroopa Ravimiamet

1.8.2016   
            
            
               ET
            
            
               Euroopa Liidu Teataja
            
            
               C 279/38
            
         6. juunil 2016 esitatud hagi – SymbioPharm versus Euroopa Ravimiamet
   (Kohtuasi T-295/16)
   (2016/C 279/54)
   Kohtumenetluse keel: saksa
   
      Pooled
   
   
      Hageja: SymbioPharm GmbH (Herborn, Saksamaa) (esindaja: advokaat A. Sander)
   
      Kostja: Euroopa Ravimiamet
   
      Nõuded
   
   Hageja palub Üldkohtul:
   
               —
            
            
               tühistada Euroopa Ravimiameti 1. aprilli 2016. aasta otsus, mis tehti teatavaks 7. aprillil 2016 ja millega algatati ravimi Symbioflor 2 ja sarnaste nimedega ravimite suhtes suunamismenetlus vastavalt direktiivi 2001/83/EÜ artiklile 31;
            
         
               —
            
            
               mõista kohtukulud välja Euroopa Ravimiametilt.
            
         
      Väited ja peamised argumendid
   
   Hagi põhjenduseks esitab hageja viis väidet.
   
               1.
            
            
               Esimene väide: rikutud on direktiivi 2001/83/EÜ (1) artiklit 31
               Hageja väidab, et algatati suunamismenetlus, kuigi Saksamaal müügilube väljastava pädeva asutuse teatises ei tugineta „liidu huvidega seotud erijuhule” ning seda antud juhul ka ei esine.
            
         
               2.
            
            
               Teine väide: rikutud on direktiivi 2001/83/EÜ artiklit 29
               Saksamaal müügilube väljastav pädev asutus ei ole inimravimi Symbioflor 2 puhul tõendanud menetluse algatamise tingimuse „oht rahvatervisele” täitmist ning see tingimus ei ole ilmselgelt ka täidetud.
            
         
               3.
            
            
               Kolmas väide: rikutud on direktiivi 2001/83/EÜ artikleid 116 ja 117
               Saksamaal müügilube väljastav pädev asutus ei ole inimravimi Symbioflor 2 puhul tõendanud kasulikkuse ja ohtude ebasoodsat suhet ning sellist suhet ilmselgelt ka ei esine.
            
         
               4.
            
            
               Neljas väide: rikutud on direktiivi 2001/83/EÜ artiklit 22a ning proportsionaalsuse põhimõtet ja õigust olla ära kuulatud
               Hageja leiab, et rikutud on direktiivi 2001/83/EÜ artiklit 22a ja proportsionaalsuse põhimõtet, kuna Saksamaal müügilube väljastav asutus ei ole kasutanud võimalust määrata tõhususe kontroll (diskretsiooniõiguse kasutamata jätmine). See ilmneb hageja arvates ka asjaolust, et Saksamaal müügilube väljastav asutus jättis sõnaselgelt rahuldamata hageja taotluse, et vastav asutus ombudsmanina kuulaks hageja selles küsimuses ära.
            
         
               5.
            
            
               Viies väide: rikutud on õigusriigi põhimõtteid
               Siinkohal leiab hageja, et õigusriigi põhimõtetega on vastuolus see, kui poolelioleva siseriikliku kohtumenetluse ajal algatatakse samadel asjaoludel suunamismenetlus.
            
         
      (1)  Euroopa Parlamendi ja nõukogu 6. novembri 2001. aasta direktiiv 2001/83/EÜ inimtervishoius kasutatavaid ravimeid käsitlevate ühenduse eeskirjade kohta (EÜT 2001, L 311, lk 67).